Ljóst er hvaða lið leika til undanúrslita í bikarkeppni karla í handbolta þetta árið. Átta liða úrslitum kvenna lýkur í sömu keppni í kvöld.
Valur burstaði FH í stórleik gærkvöldsins í 8-liða úrslitum karla í bikarnum í leik sem endaði 34-24 fyrir Val. Valur er ríkjandi Íslandsmeistari og á nú 25% möguleika á því að bæta bikarmeistaratitlinum við sama árið. Hin liðin sem komin eru í undanúrslit bikarsins eru Stjarnan sem sigraði KA, 34-30 í gærkvöld. Fram sem vann sex marka útisigur á ÍR, 36-30. Og Afturelding sem hafði betur á móti Fjölni, 35-30. Dregið verður í kvöld hvaða lið mætast í undanúrslitum bikarsins. Undanúrslitaleikirnir verða spilaðir á Ásvöllum fimmtudagskvöldið 30. september og úrslitaleikurinn tveimur dögum síðar, laugardaginn 2. október. Það ræðst svo í kvöld hvaða lið það verða sem munu leika til undanúrslita í bikarkeppni kvenna. Allir fjórir leikir 8-liða úrslitanna verða spilaðir í kvöld. Klukkan hál fátta taka Haukar á móti Fram. Víkingur fær FH í heimsókn á sama tíma. Klukkan átta eigast svo ÍBV og Valur við og verður sá leikur sýndur beint á ruv.is. Klukkan átta mætast líka Stjarnan og KA/Þór og verður sú viðureign sýnd beint á RÚV 2.
20. umferð úrvalsdeildar karla í fótbolta lauk í gær þegar FH vann öruggan 4-0 sigur á Stjörnunni. Matthías Vilhjálmsson skoraði tvö mörk fyrir FH í leiknum og þeir Baldur Logi Guðlaugsson og Jónatan Ingi Jónsson sitt markið hvor. Einn leikmaður úr hvoru liði fékk rautt spjald í leiknum. Með sigrinum er ljóst að ekkert getur breytt því í síðustu tveimur umferðunum að FH lendir í 6. sæti. Stjarnan er sem stendur í 7. sæti með 22 stig og getur enn fallið, þó líkurnar séu reyndar litlar. Næstsíðasta umferð deildarinnar verður spiluð á sunnudag og lokaumferðin laugardaginn 25. september.
Og fjórðu umferð ensku úrvalsdeildarinnar í fótbolta lauk í gærkvöld með 3-1 sigri Everton á Burnley. Jóhann Berg Guðmundsson lagði upp mark Burnley fyrir Ben Mee þegar hann kom liðinu í 1-0 á 53. mínútu. Michael Keane, Andros Townsend og Demarai Gray skoruðu hins vegar allir sitt markið hver fyrir Everton og tryggðu Everton þar með 3-1 sigur.
Ljóst er hvaða lið leika til undanúrslita í bikarkeppni karla í handbolta þetta árið. Átta liða úrslitum kvenna lýkur í sömu keppni í kvöld.